Ndá chrꞌéxi̱n chꞌin Jesús la ko ti sin kꞌuájiko chꞌan la sákjuí sin Judea.
Ntiha kꞌuejó sin iso ña̱o la kui̱ki̱te chꞌin Jesús iso chojni.
Kja̱xin chꞌin Juan kjuákꞌe ti chjasin Enón chjinaxón ti chjasin Salim,
la mé ntiha kui̱ki̱te chꞌan chojni kixin ntiha la yeé ìnta̱ sítji.
La itsjé sin kóchjina sin la kuikite sin.
*Mé xi̱kaha kóhen ti na̱xa̱ kjuákꞌechjinahña chꞌin Juan.
A̱ndá ti sin kꞌuájiko chꞌin Juan la ko ti sin judío mé ikjo kícho sin kixin nkexrín a̱ntsí jína chrókótjuáxin chojni.
A̱ndá ti sin kꞌuájiko chꞌin Juan sákjuichréhe̱ sin chꞌan,
la ndáchro sin:
―Maestro,
ti nkexro kjuákꞌeko̱a ti tóhe nda̱río Jordán,
ti nkexro tsíchro̱nka nkexrín itjen,
la ijie itjen chꞌan ti̱ki̱te chꞌan chojni la ko kaín chojni chréhe̱ sin ti jehe chꞌan ―ichro sin.
Ndá ndáchro chꞌin Juan:
―Xrokjuahya ichꞌe chojni ixra̱ ti tjajonhña Díos kjuachaxin.
*Ó kuihínra ndoá kꞌuéxrja̱nka kixin janhña ti Cristo.
Janhan la jehó kꞌuíto̱nxián nti̱a kixin tso̱xrja̱nka kixin ó itsi ti nkexro a.
Éxi ijnko nkexro tso̱te̱he la takja ti ichjién.
A̱ndá ti nkexro tꞌiton la chéhe̱ tjetihin nixja ti nkexro tꞌiton,
tso̱te̱he.
Mé xi̱kaha imá chàna kixin xi̱kaha itsjé chojni tóchjinehe sin ti chꞌin Jesús.
A̱ndá jehe chꞌan ticháxi̱n a̱ntsí tsꞌe̱to̱an chꞌan,
a̱ndá janhan la kanhñó.
’Ti nkexro kui̱xi̱n nkaya nka̱jní mé kaín nkehe tꞌe̱tue̱hen.
Ijnko chojni chjasintajni mé jehó ti nkehe kuènté chjasintajni ó chronka.
A̱ndá ti nkexro kui̱xi̱n nkaya nka̱jní la kaín nkehe tꞌe̱tue̱hen.
Jehe chꞌan mé chrónka chꞌan ti nkehe tsíkꞌikon chꞌan la ko ti nkehe tsíkihin chꞌan,
kjánchó ninkexró titekakonhña ti nkehe chronka chꞌan.
A̱ndá ti nkojín nkexro tsitekaon ti nkehe chronka chꞌan mé xi̱kaha tja̱ko̱xi̱n sin kixin chaxín ndoá ti nkehe chrónka Díos.
Kixin ti nkexro ichrꞌán Díos,
mé nixja itén Díos kixin kꞌuáyéhe̱ chꞌan kaín kjuachaxin kuènté Ncha̱kuén Díos.
*’Itꞌéni Díos mé imá tjue̱he chꞌan ti Xje̱en chꞌan,
mé xi̱kaha tsichjéhe chꞌan kjuachaxin kixin tsꞌe̱tue̱hen chꞌan kaín nkehe.
Ti nkexro tsitekaon ti Xje̱en Díos mé tsochónta sin ti kjuachón nkochríxín.
A̱ndá ti nkexro tsitekakuenhña ti Xje̱en Díos mé tsochóntahya sin ti kjuachón nkochríxín.
Ti nkexro xi̱kaha tsitekakonhña mé sinchekjasóte Díos nkochríxín.